钦定古今图书集成/理学汇编/文学典/第097卷 > 王一宁
## 钦定古今图书集成/理学汇编/文学典/第097卷 > 王一宁

按《浙江通志》：“一宁名康，以字行，仙居人。年二十，琴书
诗翰皆绝人。献陵在东宫，闻之，召试称旨，遣肄国学。
十八领应天乡荐，登进士，授工部主事。莅湘湖，廉介自持，以文名。召见，寻转吏部稽勋司主事，荐入内阁，
辅太子政，翰林修撰，升经筵侍讲。正统改元，兼修《宣
庙实录》，两主南北京闱乡试，一典会试，进礼部右侍”
郎，督饷湖广。时苖蛮蠢动，运道不通。一宁擘画有方，
不劳而饷足。回部，转左侍郎兼学士，召入阁办事，进
太子少师。一宁历事四朝，赉赐甚优，襟度坦彝，休休
有古大臣风。卒，赠太子太保、礼部尚书，谥“文通。”有《集》
二十卷，门人李梦阳为之序。